CYNGOR SIR PENFRO
Gwybodaeth i Rieni a Gofalwyr
Arfau mewn Ysgolion a Lleoliadau Addysg
Cadw plant, pobl ifanc a staff yn ddiogel
	Pam rydym yn darparu’r wybodaeth hon?
Mae gan Gyngor Sir Penfro ganllawiau i helpu ysgolion a lleoliadau addysg i ymateb mewn ffordd gyson, ddiogel a chefnogol pan fydd arf yn bresennol neu pan fo amheuaeth resymol bod arf yn bresennol. Mae’r dull yn rhoi diogelwch uniongyrchol yn gyntaf, gan gydnabod hefyd y gall plentyn sy’n gysylltiedig â digwyddiad fod angen diogelu, asesiad a chymorth.



Os amheuir bod arf yn bresennol
Bydd yr ysgol yn asesu’r wybodaeth sydd ar gael a lefel uniongyrchol y risg.
Pan fo sail resymol dros amau bod gan ddysgwr arf, bydd yr ysgol yn dilyn ei gweithdrefnau chwilio a diogelu a chanllawiau cyfredol Llywodraeth Cymru.
Rhaid i unrhyw chwiliad gael ei gynnal yn gyfreithlon, yn sensitif a chan roi sylw i urddas a diogelwch y dysgwr.
Fel arfer, bydd rhieni neu ofalwyr yn cael gwybod am chwiliad ac unrhyw gamau dilynol, oni bai y byddai gwneud hynny yn creu risg diogelu neu’n groes i gyngor yr heddlu.
Os deuir o hyd i arf
Bydd yr ysgol yn cymryd camau ar unwaith i gadw dysgwyr a staff yn ddiogel a bydd yn cysylltu â Heddlu Dyfed-Powys pan fo angen.
Cysylltir â rhieni neu ofalwyr cyn gynted ag y bo’n ddiogel ac yn briodol i wneud hynny.
Bydd y digwyddiad yn cael ei gofnodi a’i ystyried fel mater diogelu. Bydd yr amgylchiadau, lefel y risg ac anghenion yr holl ddysgwyr dan sylw yn cael eu hadolygu.
Pan fo’n briodol, gall yr ysgol weithio gyda Chyngor Sir Penfro a gwasanaethau partner, gan gynnwys Cyfiawnder Ieuenctid/Atal, y Gwasanaeth Ieuenctid, Gwasanaethau Plant a gwasanaethau cymorth eraill.
	Pwysig
Bydd plentyn sy’n dod ag arf i leoliad addysg, neu yr amheuir ei fod wedi gwneud hynny, yn atebol yn unol â pholisïau’r ysgol. Bydd yr ymateb hefyd yn ystyried pam y digwyddodd y digwyddiad, a yw’r plentyn mewn perygl, a pha gymorth neu fesurau diogelwch sydd eu hangen i atal rhagor o niwed.



Adolygu’r digwyddiad a chynllunio diogelwch
Yn dilyn digwyddiad sy’n ymwneud ag arf, gall yr ysgol drefnu cyfarfod adolygu digwyddiad. Efallai y gofynnir i rieni/gofalwyr fynychu gyda’u plentyn. Diben y cyfarfod yw:
deall beth ddigwyddodd a chyd-destun y digwyddiad;
clywed barn y plentyn neu’r person ifanc;
nodi anghenion diogelu, lles neu gymorth;
cytuno ar gynllun diogelwch cymesur ar gyfer y dysgwr, dysgwyr eraill a staff;
cydlynu cymorth gydag asiantaethau eraill pan fo’n briodol; a
ystyried sut y gall addysg barhau’n ddiogel, gan gynnwys ceisio cyngor y cyngor ar gynhwysiant pan fo angen.
Cyfnod clo neu ddigwyddiadau critigol
Mewn digwyddiad difrifol, gall ysgol roi ei gweithdrefnau cyfnod clo neu ddigwyddiad critigol ar waith. Os bydd hyn yn digwydd:
dilynwch gyfathrebiadau a chyfarwyddiadau swyddogol yr ysgol;
peidiwch â mynd i’r ysgol i gasglu eich plentyn oni bai bod yr ysgol yn dweud wrthych ei bod yn ddiogel gwneud hynny;
peidiwch â ffonio’r ysgol yn ystod y digwyddiad oni bai y gofynnir i chi wneud hynny, oherwydd efallai y bydd angen y llinellau ffôn ar gyfer yr ymateb brys; ac
arhoswch am wybodaeth wedi’i chadarnhau am drefniadau casglu neu unrhyw newid i ddiwedd y diwrnod ysgol.
	Mewn argyfwng
Bydd ysgolion yn cysylltu â’r gwasanaethau brys pan fo risg uniongyrchol o niwed difrifol. Dylai rhieni a gofalwyr ddilyn cyfarwyddiadau a roddir gan yr ysgol neu’r gwasanaethau brys.



Sut gall rhieni a gofalwyr helpu
Siaradwch â’ch plentyn am y risgiau difrifol a chanlyniadau cario arf.
Anogwch eich plentyn i ddweud wrth oedolyn y mae’n ymddiried ynddo os yw’n poeni am arf, bygythiadau, camfanteisio, bwlio neu bwysau gan eraill.
Rhannwch wybodaeth berthnasol â’r ysgol yn brydlon pan allai helpu i gadw plentyn neu gymuned yr ysgol yn ddiogel.
Cymerwch ran mewn cynllunio diogelwch a’r cymorth a gynigir ar ôl digwyddiad.
Angen siarad â rhywun?
Cysylltwch ag ysgol neu leoliad addysg eich plentyn yn y lle cyntaf. Gall yr ysgol geisio cyngor gan Ddiogelu mewn Addysg Cyngor Sir Penfro a gwasanaethau lleol eraill pan fo angen.
Dylid darllen y wybodaeth hon ochr yn ochr â gweithdrefnau diogelu, ymddygiad a digwyddiadau critigol yr ysgol a chanllawiau cyfredol Llywodraeth Cymru.

